

**Κως, 19 Μαρτίου 2019**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

ΘΕΜΑ : “7 παιδικές χαρές στην Κω αλλάζουν πρόσωπο και αποκτούν νέο εξοπλισμό σύμφωνα με τα διεθνή πρότυπα.”

Υπογράφηκε από το Δήμαρχο Κω κ. Γιώργο Κυρίτση και τίθεται σε ισχύ η σύμβαση με την ανάδοχο εταιρεία για την αναβάθμιση των παιδικών χαρών στην Κω, που χρηματοδοτείται από το πρόγραμμα “Φιλόδημος ΙΙ”.

Ουσιαστικά πρόκειται για την προμήθεια και εγκατάσταση νέου εξοπλισμού που αναβαθμίζει 7 παιδικές χαρές σε όλη την Κω.

Συγκεκριμένα:

1. Παιδική χαρά στην πόλη της Κω, στην περιοχή Cazerma.

2. Παιδική χαρά στην πόλη της Κω, επί της οδού Γρηγορίου Ε’.

3. Παιδική χαρά που βρίσκεται στο Κακό Πρινάρι.

4. Παιδική χαρά στο Ζηπάρι δίπλα στον Ιερό Ναό Ανάληψης Κυρίου.

5. Παιδική χαρά στην Αντιμάχεια επί της οδού 25ης Μαρτίου δίπλα στις αθλητικές εγκαταστάσεις.

6. Παιδική χαρά στην Κέφαλο στο κέντρο του οικισμού.

7. Παιδική χαρά στην Κέφαλο, στο Καμάρι.

Ο σχεδιασμός της κάθε παιδικής χαράς γίνεται βάσει των προϋποθέσεων που ισχύουν για την πιστοποίησή της. Η σχεδίαση της παιδικής χαράς έχει ως στόχο τη βέλτιστη σωματική και πνευματική ανάπτυξη των παιδιών διαφορετικών ηλικιακών ομάδων και διαφορετικών κινητικών ικανοτήτων, την κοινωνικοποίησή τους, αλλά και την δημιουργία ενός ευχάριστου χώρου αναμονής και ξεκούρασης για τους ενήλικες συνοδούς.

Σε κάθε παιδική χαρά λαμβάνονται υπόψη οι ιδιαιτερότητες του χώρου, οι προδιαγραφές που αφορούν τον ασφαλή σχεδιασμό και κατασκευή Παιδικών Χαρών, καθώς και η Υπουργική Απόφαση 28492/ 18.05.2009, στην οποία καθορίζονται οι προϋποθέσεις και οι τεχνικές προδιαγραφές για την κατασκευή και λειτουργία των Παιδικών Χαρών.

Δε σταματούμε όμως μόνο σε αυτές τις επτά. Σε εξέλιξη είναι οι μελέτες και για τις υπόλοιπες παιδικές χαρές, όπως και η δημιουργία νέων.

Την προηγούμενη περίοδο δεν είχε γίνει απολύτως τίποτα στο συγκεκριμένο τομέα.

Η Κως προχωρά μπροστά με έργα και πράξεις.

**Γραφείο Τύπου Δήμου Κω**